
O Volapükaflens Valöpo! 


Kaenav eprogedon ün dels obsik mu vifiko. ‘ Ven betikobs 
televidömis, telefonis polovik e nünömis, ad nemön te anikis dinas nulädik, 
stunükobs vemo. Rufats obas neai isevons dö dins somik;, jenöfo ünemoms 
onis milagis. Ab nolavans ya evotafomons „milagis” at, ed anu binons 
mageds aldelik. No kanobs fomälön lifi nen ons. 


E tefü püks-li? Ebinons-li i milags in tefat? Ün paset, e no spikob 
dö yels mödik, if äviloy tradùtodi bosa in pük foginik ini pük lomänik, 
imutoy u lärnön püki tefik saidiko, u pelön eki ad dunön vobi somik. Ab jino 
no plu! Cin „milagik” votik petüvon, kel traduton vödemi de pük bal ini 
pük(s) votik. Kanoy remön oni ad gebön in nünöm. Elilob, das kaliet pükik 
anu no binon nen pöks, ab fovo obinon gudikum, ` bi voboy ai plu ad 
gudükumön siti ma kel jäfidon. 





E tefü pük bevünetik-li? Neodoy-li püki somik anu ven kanoy getön 
tradutodis (le)gudik atmodo? 


Äsä esagob, sit löpik no binon nen pöks, ab nendoto binon mu frutik 
pro utans, kels vilons tradutön mu vifiko dokümis veütik. Ab ma sit at, 
kanoy te reidön pükis; no kanoy spikön onis. Ed in tef at, pük bevünetik 
labon buädi gretik, bi atmodo kanoy spikön pösodiko ko mens. Ab ven tefon 
büsidi, ba tedans no nitedälons somödo dö atos. 


Fütür pro püks bevünetik no binon gudik. Pos yels mödik voba ad 
nüdugön püki somik ini lif netas, no nog eplöpoy ad lölöfiko ledunön osi. 
Taädo tuvoy, das lanäl fibikon ai - ba neodoy „milagi” votik ad süadükön 
menefi tefü atos. 





Valikosi Gudikün Oles ed Olikanes 


“L 

DÖ GRETOT E BÄLDOT LEVALA 
Fa hiel John Redgwell 





Nolavans disputons suvo dö gretot e bäldot levala, ab 
cedü ob binos dinäd pro filosopans. 


Mutoy säkön: „Kis binon „leval”? 


Utosi nemobs „levali” löloti utosa, kelosi kanobs u 
kanobsöv logön me logs u tuvön me stums nolavik. 


Ab dins at dabinons spadiko e timiko. Ye kod levala 
binon ni spadik, ni timik. Binon binäl dinas valik ä tikäla 
menik. Jenöfo binon „Seved Klinik.” Binon nenfinik e laidulik. 


Votaflano kanoy säkön: ,„Labon-li leval primi e fini?” - 
Betikobsös atosi! 


Nolavans etüvons galaxidis lefagik, too ai mögos, das 
dins mödikum dabinons etflanü din fagikün. Ye if din semik 
patüvon, muton dabinön tö fagot semik. 


Leval sevovik binon niludo nenfinik, ab jenöfo finik. No 
kanoy logon, lilön, kontagön, igo sevön dini tö fagot nenfinik! 
Bi leval binädon me dins, ai muton binön obes finik. 


Tefü bäldot levala, i muton binön niludo nenfinik, ab 
jenöfo finik. 


Bäldot tefon timi. Leval sevovik dabinon timiko. Tim no 
kanon labön primi, bi prims valik binons ün tim semik; demü 
atos büniludons dabini tima. 


Otmodo tim no kanon labön fini, bi fins valik büniludons 
dabini tima. Too, if sevoy, ud igo betikoy jenoti seimik, 
muton jenön Ünü tim semik. 

Ai mögos ad fomälön dini tö fagot gretikum, ka tö fagot dina 
seimik pesevöla. Otmodo ai mögos ad fomälön jenoti äjenöl bü jenot 
primik pesevöl. Ye dins e jenots valiks mutons binön finiks. 


Bi leval binädon me dins e jenots, kludob, das leval binon finik. 
Te spad e tim ito binons nenfiniks. Ye no kanoy sevön spadi nen dins u 
timi nen jenots! 


Üfo, kins binons „spad nen dins” e „tim nen jenots?” 


Cedü ob binons kod levala valik - binäl dinas valik ä tikäla 
menik. 


Do no kanoy sevön oni äsä kanoy sevön dinis e jenotis, jenöfo 
sevoy oni ai as binäli oyik. 


Leval logädik binon niludo nenfinik. Binäl levala obsik, kludo, 
binon laidüpik. 


+ + + + + + + 
GRAMATAGUL 


KONOTIL SETULA 
(Vöds verätik pubons me tonats slobik) 





Lödobs tö Berlin. Dom obsik binon äl sulüd. Jimatan golof aldeliko sui süt ad 
visitön selidöpis. Plidob ad vegön lü zänod. Tö top at kanoy logön bumis 
nitedik, Dom obsik binon nulädik. Yan fidacema dugon ål sälun. Ab enu 
elabobs fikulis ko puls badöfafredik, kels epenoms vödis badik sui gadamön. 
Domadil, keli gebobs suviküno binon äl nolüd; sekü atos, no kanobs küpedön 
ai gadi, kel binon äl sulüd. Puls at suvo i grämoms sni mön ad favükön obis. 
Ün del somik, balan omas efalom sni glun. Binobs famülans nätimik; visitobs 
alvigiko röletanis, kels lödons in zifil tö fagot milmetas vel. Tö tropäd at logoy 
domilis boadik mödik. 

MEL DEADIK VAPIKON Al 


Mel Deadik noe binon fulü sal, abi suno id obinon nen vat. Ed 
ünü yels luldeg, mögos, das unelogädikon. 


Jenöfo vat ga vapikon, bi no dabinon gebid saidiko gretik vata. 
Sekü atos, bolitans bespikons fefo bumi kanäda ve veg lölik de Mel 
Redik jü Mel Deadik ad kanön savön oni. 


Mel Deadik bo unepubon ünü yels luldeg if disin ad yümön oni 
ko Mel Redik no ofidunon. 


So äsagom ün mul yunul Ministeran gididü vatiblün se Yordanän, 
hiel Hazem Nasser, kel änunom limanes kolköma bevünetik tefü vat 
disini ad bumön kanädi bevü mels tel - lunotü za milmets teltum. 
Otüpo älapelom lü jäfüdisevans in Tats-Pebalöl, Yurop ed in läns 
Larabänik ad stüt. ,„Pläo. Mel. Deadik riskädikon ad nepubön ünü yels 
luldeg okömöl,” äsagom. 


Nivod mela efalon laidiko sis yel 1935, e leigodü stad yelas 
mäldeg, gretot mela adelo binon kilnaiko läsikum. Mel Deadik adelo 
dalabon te degdili vata se Flum Yordan, keli ägeton büo. Vat at 
pagebon zeilü feilav in Yordanän e Yisraelän. 


Pö bän mela, semikna dabinons hogs dibik jūüesa mets teldeg. 
Ejenos anikna, das mens efalons ini ons. 


Stüt finenik ya pebegon de Bank Volik. Ma hiel Hazem Nasser, 
te jel zūüamöpik Mela Deadik ofrädon plu ka dolaris balion. 


Mel Deadik binon feled vata salikün vola. Sal vetükon meli, kel 
sinifos, das binos fikulik ad sadön us. Nivod geilik sala sinifon, das no 
dabinons fits in mel; te bakters kanons lailifön. Ab törans mödik labü 
skinanäfäts visitons Meli Deadik ün yel alik, vat kela benükon onis. 
Too jekälim esmalükon numi visitanas. 

Jireg Lägüptänik Kleopatra päjänälof sovemo fa mel, das äbegof 
löfäbi oka, hiel Mark Antony, ad ninükön oni in Romän. Jigam hiela Lot 
äloveivotof ini kölüm sala sosus igelogedof ledesiriko lü zifs elas Sodom 
e Gomorrah nilü Mel Deadik - ed äsä nem jonon osi, penäds famik 
Mela Deadik | pätüvons in lekevs nilü mel. 


Mel Deadik voiko no binon mel, ab lak ninik in fälid su mied 
Yisraelänik-Yordanänik labü sal biedik. Adelo feled ota binon mets 
410 dis nivod mela, seko binon dil donikün vola. Disin nulik otovon 
vati jü mets 395 dis nivod mela. 


PENED DE SÖL BRIAN R. BISHOP 





O redakan digik! 


In pened redakana ed in lartüg tiädü „Latin - Pük Katulima” 
pesagos, das ob no äverätob, ven isagob, das Glüg Katulik elüvon 
latini. Ole lautan lartüga verätiloms, ob verätikumob. Ekö kikodo. 


Ol ẹ lautan verätols, das latin binon pük calöfik Glüga; das 
dabinon Fünod ,„Latinitas,” laböl gasedi otnemik, e das Pädan 
Reginald Foster, noganükan hitüpajula, vobom in Tatasekretanefa 
Vatikänik. Binon pük calöfik, ab lenemödo pageböl. Kodü dunods 
nemödik, Fünod „Latinitas” e gased okik nemödo pasevon, e sogäds 
votik ko gaseds latina liföl labons fami vemo gretikum; do gididon ad 
dabükön bukis latinik, dabükon ti noniki, ed onis nek reidon. 


Pemäniotom Pädan Regnald Foster. Hitüpajuli okik soaliko 
noganükom. Atosi it äsagom, bevü dins mödik, dö sev latina in Glüg; 
„Seiman, kel sevom latini ömiko binom man loga bal in län bleinanas.” 
E „Konsälanef Telid äjedon latini su masati zänedöfotas.” Ekö vöds 
votik fa Pädan Foster, latinipükan leskilik e, kodü cal, lekonfidöfik dö 
stad latina: „Vob Sekretanefa edoniofalon. Büo äpenon penedis lü 
läns valik; bü yels deglul u teldegs, Vatikän benosekiko ägebon latini 

äs nunotömi cifik, ed äspeton, das kultals vola valik ösuemoms oni. 
Nutimo latin vedon dunod lezälik u dekik äs leigeds galanas 
Jveizänik.” 


Dönu: „Dü papalam at geb latina efalon donio kloak.” 
[Logolös: eli „The Future of the Past” (= Fütür paseta) fa hiel 
Alexander Stille, 2003, ISBN 0-330-37353-0, padis 245-297 ed eli 
„Caveat to Vatican: more Latin, less lingua franca,” (= Nuned 
Vatikäne: plu latin, läs püka bevünetik” in el „New York Times” - 
lartügs pevälöl se el „Daily Telegraph” tü del 3id yunula, yela 2004]. 


Adelo binos vemiküno fikulik e seledik ad bekömön mäsädi 
latinik, kö kanoy pabalatön ko utans, kels plekoms nun ed in yeltums, 
is ed in vol lölik. [If vipoy, labob ladetis sogedas pro mäsäd latinik, 
kels labons timis e topis]. Kultans neai reidoms vobotis rigik lekreda 
fa Godavans vönik medü pük omsik. No zesüdos u digädos ad 
plonön u steifön plu. 


Is epenob te dö Glüg. Läbiko pük patuvon e pagebon 
veitiküno plödo - Deo Gratias! 


EEEE POATE ETE ETESES EEN 


(Noet redakana: In pened tefü lartüg fa flen John Redgwell, söl Bishop 
esagom, das „pük latinik, paspiköl adelo, labon netäli nonik. Glüg 
lüvon oni, sodas labon reli nonik.” Ab Glüg no elüvon oni; is in 
Scunthorpe, kanoy komön pö mäsäd in latin alvigiko!) 


AEREE EREEEEEEEEEER 
zok ok ok o o o ok i k k i k e o ok k 


MANS DIFIK 


Man, kel vobom me nams oka binom voban; man, kel 
vobom me nams e brein okas binom febodaņn - ab man, 
kel vobom me nams e brein e lad okas binom lekanan. 


(Ma hiel Louis Nizer) 

VENUD ETRAVÄRON DELO SOLI 





Mens da vol lölik älogedons lü sil tü del 8id yunul, ven äkanons logön 
pubodi, keli nek liföl ilogon büo, sevabo: beiädi Venuda travärü sol. 


Äbinos naed balid sis yel 1882, das planet Venud ibeiädon bevü tal e 
sol ed äkanon palogön su sirkül solik. 





Jenot at äblinon milis menas plödio ad logedön lü sil me lünäts dagik 
adjelön logis. Sil äbinon pato litik in dils mödik vola, kel ädälon logoti 
gudik puboda. 

Beiäds somik padigidons vemo fa stelavans. Dälons studis ledibik 
yegas, kels travärons suni kodü lit gudik. Yegs silik mödik pesävilupons 
otmodo. 


Beiäd Venuda päbepenon ün yel 1639 fa stelavan nemü Jeremiah 
Horrock. Jenon alo pos yels tum teldegtel. Beiäd okömöl ojenon ün yel 
2126; ye at no pologon so vidiko äs beiäd pepasetöl. 


Venud binon kildegnaiko smalikum ka sol. 


0o00 0a0a0oo0oaoao0oaoao0ooA 


KISI ÜFO DUNOLÖV-LI? 
Ün del seimik hisaludan Francis di zifil ‘Assisi äcopom gadi oka. 


Beigolan äsäkom ome: „Kisi dunolöv-li if äsevom sunädo, das ödeadol 
bü solamodonikam dela at?” „Öfinükob vobi obik in gad,” ägespikom. 


SAGAT HIELA GEORG BERNARD SHAW 





Ven äbinob man yunik, äküpetob, das dinis zül se deg, kelis ädunob, 
äneplöpons. Ab no ävilob binön neplöpan - sekü atos, ävobob degna 
plu. 

NUNILS SE VOL LÖLIK 


MAT NELÄBIK 


Lindänan, kel äskanom kodü yam matana demü mesed oka lesmalik, äcöpom 
linegi ofa. Hiel Enadul Mullick, kel binom viktualitedan, ägebom copömi ad 
sekötön linegi matana in kvisinöp. Mat no äbinof läbik; himatan ekoefom 
krimi oka,” äsagom poldan. 


KOD. PEREVIDÖL VÖDEMITÖBA 





Ma nolavans, kod vödemitöba (= dyslexia) no labon licini ot da vol. In 
Tsyinän, samo, jinos, das labon licini difik, bi pük läna at dalabon stabi 
sümbolik, pla lafabik. Letüv at kodon, das dotoy tefü büoced stäänik, das 
vödemitöb labon kodi valemik. Plao vestigans cedons, das paflunon levemo 
dub kuliv patik. 


MAN EGLÖFOM MAXÜLI NULIK 


Nunoy, das kötetavans egebumoms logodi mana posä iglöfoms maxüli nulik 
su bäk oma. Pos vigs fol man, kel labon lifayelis luldegmäl, äkanom juitön 
fidädi legudik naedü balid ünü yels zül. Büo te äkanom fidön viktualis molik 
e supi posä dil gretik maxüla pimosumon kodü kanser. Kötet pionirik at 
pädunon fa nolavans Deutänik. 


LOGODS REDIK! 


Potacalans Linglänik esäkusadoms okis, bi lödans za teltum vilaga no egetons 
poti dü vig lölik kodä ävakenom penediblinan. Za doms züldeg in vilag 
‘Comberton’ nilü zif Cambridge no egetons poti dù vig pasetik, bi potacifs 
iglömons ad cälön penediblinan votik ad atos. 


SAUNÖ! 


Primät poldik ad tirädön bludigivans in zif Prag (Tsyegän) eplöpon levemo 
sisä eprimoy ad lofön biri glatik. Nibuds eblinons Tsyegänanis se dil alik läna 
Ad givön liäti lafik bluda. Töko egetons zöti völadü liäti bal bira äsi lebonedi 
balyelik gaseda pöpedik. 


